Mara ta’ 78 sena miż-Żebbuġ Għawdex, mietet wara li nstabet imweġġa’ fi Pjazza Assunta, ż-Żebbuġ stess. Hija nstabet għall-ħabta tas-6.40 a.m. minn Kuntistabbli tal-Pulizija mill-Għassa taż-Żebbuġ li nnota l-anzjana mixħuta mal-art wiċċha l-isfel fit-triq. Il-Kuntistabbli u xi persuni oħra ppruvaw jagħtu assistenza lill-mara li kellha xi ġrieħi u sejħu ambulanza li ħadet lill-vittma l-Isptar Ġenerali t’Għawdex. Aktar tard, il-Pulizija ġiet infurmata li l-mara kienet tilfet ħajjitha u ġiet iċċertifikata mejta. Huwa maħsub li l-mara waqgħet u ħabtet rasha hija u sejra għall-quddies. Il-Pulizija għadha għaddejja bl-investigazzjoni dwar il-każ sabiex jiġi stabbilit x’wassal għall-mewt tal-anzjana. Bil-każ ġiet infurmata l-Maġistrat tal-Għassa Dr J Vella Cuschieri LLD li ħatret diversi esperti sabiex jassistuha fl-inkjesta li ġiet appuntata.